Нобэ
Дунай псым и махуэщ
Урысей Федерацэм щагъэлъапIэ партизанхэмрэ тылым щэхуу щылэжьахэмрэ я махуэр
1776 гъэм иджырей Сан-Францискэ (США) къалэр зыхуэзэ щIыпIэ нэщIыр псэупIэ ящIауэ щытащ испанхэм.
1855 гъэм Лондон къыщыдэкIащ «Дейли Телеграф» газетым и япэ номерыр.
1870 гъэм Урысей империем хэIущIыIу щащIащ Къалэм теухуа хабзэр. Абы зэрыщыубзыхуамкIэ, къалэм къегъэщIылIа IуэхущIапIэхэм, абыхэм егъэджэныгъэм, узыншагъэр хъумэным пыщIахэри хэту, я унафэр щIыныр къалэ думэхэм я пщэ дэхуэрт.
1900 гъэм Одессэ щэхуу щекIуэкIащ студентхэм я урысейпсо съезд.
1916 гъэм уэгум япэу ихьащ «Боинг» компанием и кхъухьлъатэр.
1940 гъэм Луначарскэм и цIэр зезыхьэ Театр институтыр адыгэ, балъкъэр студиехэм щеджахэм къаухащ.
1941 гъэм нэмыцэхэмрэ финнхэмрэ я дзэхэр Мурманск къалэм ебгъэрыкIуащ. Советыдзэхэм щIадзащ Заполярье, Каре-лие щIыналъэхэр хъумэжын.
1957 гъэм КПСС-м и ЦК-м и Пленумым унафэ къыщащтащ партым и бийуэ къалъыта гупыр — Молотовыр, Маленковыр, Кагановичыр, нэгъуэщIхэри — я къулыкъум тегъэкIыным теухуауэ. Къуаншагъэу абыхэм ялэжьар Хрущёв Никитэ и Iуэху еплъыкIэр дамыIыгъыу къызэрыуварт.
1958 гъэм Бразилиер футболымкIэ дунейпсо чемпион япэу хъуащ. Псори зэхэту ар апхуэдэ зэхьэзэхуэхэм тхуэнейрэ щытекIуащ. Апхуэдэ зыхузэфIэкIар а къэралым и футболистхэм я закъуэщ.
1964 гъэм къагупсысащ цIыхур къэмытэджу езыр зыхуей каналым телевизорыр зэрытриухуэ Iэмэпсымэр — пультыр.
1976 гъэм Сейшел хытIыгухэр къэрал щхьэхуит хъуащ.
1984 гъэм Минск метром и япэ Iыхьэр лажьэу яутIыпщащ.
1995 гъэм Москва и Къалэ Думэм къэралым и щыхьэрым и уставыр къищтащ.
2010 гъэм УФ-м и Суд Нэхъыщхьэм унафэ къищтащ «Славянский союз» жылагъуэ-политикэ зэгухьэныгъэр лэжьэну хуит зэримыщIым теухуа унафэр. И щхьэусыгъуэр — абы экстремист мурадхэр зэриIэрт.
Франджы тхакIуэ Антуан де Сент-Экзюпери къызэралъхурэ илъэси 117-рэ ирокъу.
КъБР-м щIыхь зиIэ и артист Балъкъэр Юрий и ныбжьыр илъэс 70 ирокъу.
Тыркумэным и президент Бердымухамедов Гурбангулы и ныбжьыр илъэс 60 ирокъу.
Урысей актрисэ, УФ-м щIыхь зиIэ и артисткэ Машная Ольгэ и ныбжьыр илъэс 53-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэрмахуэм градус 25 — 28-рэ, жэщым градус 19 — 20 щыхъунущ.
